title: "Gabuun"
text: "Gabuun [\u0261a\u02c8bu\u02d0n], amtelk det Gabuuns Republiik (\u00fc\u00fcb Fraans\u00f6\u00f6sk: Le Gabon [l\u0259 \u0261a\u02c8b\u0254\u0303] an R\u00e9publique Gabonaise) as en stoot uun a maden faan Aafrika.  Uun a nuurd leit Kameruun, uun a nuurdwaast Ekwatoriaal-Guinea, uun a uast an s\u00fc\u00fcd at Republiik Kongo an uun a waast de Atlantisk Ootseaan.  At lun hee  1.811.079  lidj (2013).  At hoodsteed faan't lun as Libreville.\n\nGeografii\n\nGeograafisk Laag\nGabuun leit twesken 02\u00b0 19' an 3\u00b0 59' (faan a nuurd tu a s\u00fc\u00fcd) an 8\u00b0 42' an 14\u00b0 30' (faan a waast tu a uast). Det lingt faan a Atlantisk Ootseaan ap tu\u2019t bak faan a Kongo Struum. At lun as amanbi so grat \u00fc\u00fcs Tjiisklun.\n\nAt lun dialt grensen m\u00e4 trii lunen. Det lingst grens (2567 km) faan Gabuun wurt m\u00e4 det Republiik Kongo an det kurst (335 km) m\u00e4 Ekwatoriaal-Guinea diald. At lun dialt uk en 349 km lung grens m\u00e4 Kameruun. At lengde faan a eeg bedreeg 885 km.\n\nLunskap\n\nBerger\nDe huuchst berig faan't as de Iboundji Berig (1575 m) of de Bengou\u00e9 Berig (1070 m).\n\nStruumer\nDe gratst struum faan't lun as de Ogoou\u00e9 Struum, wat troch a s\u00fc\u00fcduast an maden faan't lun leept.\n\nKliima\nDet natschunaal madelmiatig temperat\u00fc\u00fcr as arkes juar 26\u00b0C. De hiatst muun faan't juar as Janewoore: det huuchst temperat\u00fc\u00fcr uun Libreville as madelmiatig 31\u00b0C an det liichst temperat\u00fc\u00fcr as 23\u00b0C. D\u00f6n madelmiatig temperat\u00fc\u00fcren uun J\u00fc\u00fcle uun't hoodsteed san twesken 20 an 28\u00b0C. Faan J\u00fc\u00fcne tu September jaft at bal neen rin man f\u00f6l focht; at jaft uun Deetsember an Janewoore uf an tu rin. Uun d\u00f6n \u00f6ler muuner as a rin stark. De stark rin maaget en hiat an fochtig kliima.\n\nIindialing faan Ferwalting \nGabuun hee nj\u00fc\u00fcgen prowinsen.\n\nBef\u00f6lkring\n\nSpriiken\nDet amtelk spriik faan Gabuun as Fraans\u00f6\u00f6sk an 32% faan\u2019t bef\u00f6lkring spreecht Fang.\n\nBiljing\nDet iarst huuchskuul uun't lun wiar det Uniwersiteet Omar Bongo, wat 1970 gr\u00fcnjlaanjen wurd.\n\nHistoore\nDet wurd loong liawet, dat det grat ekwatoriaalwalt wiar ei faan lidj trochdr\u00fcngen wurd. Sant 1960 wurt man bewisen faan f\u00f6l f\u00f6\u00f6rhistoorisk industrien uun a sawanen an uun a walter f\u00fcnjen. Iar bewenern wiar woorskiinelk P\u00fcgmee'en, diar heer \u00fc\u00fcs jeegers an saamlern lewet. F\u00f6\u00f6r amanbi juar begand sk\u00f6\u00f6len faan Bantu-f\u00f6lker iintuwaanrin an a P\u00fcgmee'en tu ferdringen. P\u00fcgmee'en san daaling bluat en uu so letj dial faan det gabuuns bef\u00f6lkring. \n\nGabuun wurd 1910 dial faan a Fraans\u00f6\u00f6sk-Ekwatoriaalaafrika. Uun de Naist W\u00e4\u00e4ltkrich wiar en stridj twesken a uunhinger faan't regiaring faan't Vichy an a uunhinger faan Charles de Gaulle. At lun wurd Nofember 1940 faan a uunhinger faan de Gaulle nimen. At lun wurd 17. August 1960 faan Frankrik suwereen. De iarst president wiar L\u00e9on M'ba. Efter san duas wurd Omar Bongo Ondimba 1967 de naist president.  Efter san duas wurd Rose Francine Rogomb\u00e9 2009 de treed president.  At lun ging 30. August 2009 tu wool an Ali Bongo Ondimba, dring faan Omar Bongo Ondimba, wurd diarefter de fjuard president.\n\nDet neist wool wiar 27 August 2016.  D\u00f6n wichtigst kandidooten wiar Ali Bongo Ondimba an Jean Ping.  A resultooten san n\u00fc uun\u2019t stridjen.\n\nPolitiik \nEfter't ferfaading faan 28. Marts 1991 as Gabuun en presidiaal republiik m\u00e4'n muardhaidparteiens\u00fcsteem. A f\u00f6\u00f6rmaan faan a stoot as a president, diar uk a f\u00f6\u00f6rmaan faan a stridjkreeften as. A president wurt f\u00f6r s\u00f6\u00f6wen juar faan a lidj direkt woolet. A president faan't lun sant 2009 as Ali-Ben Bongo Ondimba.\n\nB\u00fctjenpolitiik \nGabuun as lasmoot faan d\u00f6n Feriand Natschuunen sant 20. September 1960.\n\nWiartskap\nAt weering faan't lun as de madelaafrikoons CFA-Franc, wat faan det Madelaafrikoons Sentraalbeenk \u00fctjbroocht wurt.\n\nKwelen \n\nGabuun"